สกู๊ป : e-Market Place
การที่จะทำให้ประเทศเกิดการพัฒนา โดยเฉพาะการยกระดับเศรษฐกิจของไทยสู่ยุค 4.0 ได้นั้น ต้องทำให้เศรษฐกิจฐานรากมีความเข้มแข็ง โครงการดิจิทัลชุมชนด้าน e-Commerce เป็นหนึ่งโครงการที่จะเข้าไปส่งเสริมการค้าขายของชุมชน เพิ่มช่องทางด้านการตลาดผ่านการขายในระบบออนไลน์ เกิดเป็นระบบ e-Market Place กลาง 

การส่งเสริมให้ประชาชนหันมาใช้เทคโนโลยี และนวัตกรรมในการประกอบอาชีพ เป็นแนวนโยบายสำคัญที่รัฐบาล พลเอก ประยุทธ์ จันทร์โอชา กำลังขับเคลื่อนยกระดับประเทศสู่ Thailand 4.0 ที่จะทำให้เศรษฐกิจของประเทศก้าวเข้าสู่เศรษฐกิจดิจิทัลเต็มรูปแบบ

โครงการดิจิทัลชุมชนด้าน e-Commerce ที่เป็นความร่วมมือระหว่าง บริษัท ทีโอที จำกัด (มหาชน) และ บริษัท ไปรษณีย์ไทย จำกัด เพื่อส่งเสริมให้ชุมชนขายสินค้าและบริการของท้องถิ่นในรูปแบบออนไลน์ได้ ในอนาคต เป็นหนึ่งโครงการที่ส่งเสริมให้ประชาชนใช้เทคโนโลยีนวัตกรรม เพิ่มช่องทางด้านการตลาด 

โดยภาครัฐจะเข้าไปสนับสนุนการพัฒนา “ระบบ e-Market Place กลาง” ที่จะเป็นฐานข้อมูลสินค้าชุมชน เพื่อให้ภาคเอกชน ร้านค้าต่าง ๆ สามารถเลือกเชื่อมโยงข้อมูลสินค้า นำไปไปวางขายในพื้นที่ e-Market Place ของตัวเองได้
นอกจากนี้ จะมีการพัฒนาระบบบริหารจัดการร้านค้า หรือ Point of Sale  ระบบการจัดส่ง e-Logistics  ซึ่งจะเชื่อมโยงกับระบบ Prompt Pay และระบบการชำระเงิน e-Payment ในทำนองเดียวกับที่ไปรษณีย์ไทยดำเนินการอยู่ในเว็บไซต์ “ไทยแลนด์-โพส-มาร์ท” ให้ประชาชน โดยเฉพาะในพื้นที่ห่างไกล ได้ขายสินค้าของตนได้ “โดยตรง” สู่ผู้บริโภคและร้านค้าขนาดใหญ่ ทั้งผลิตผลทางการเกษตร หรือสินค้า OTOP 
สิ่งที่รัฐบาลขับเคลื่อนทั้งหมด กับการพัฒนา ระบบ e-Commerce  ของชุมชน เพื่อสร้างความเข้มแข็ง และให้เกิดการขับเคลื่อนของเศรษฐกิจฐานราก ซึ่งถือเป็นส่วนสำคัญกับการพัฒนาเศรษฐกิจของประเทศ อยู่บนพื้นฐานที่คำนึงถึงคนทั้งประเทศ โดยไม่ทิ้งใครไว้ข้างหลัง พร้อมให้ทุกคนมีส่วนช่วยกัน ในการจะสร้างความเข้มแข็งให้กับเศรษฐกิจ ตั้งแต่ในระดับของตน ไปจนถึงระดับชาติ เป็น “ห่วงโซ่คุณค่า”เดียวกัน เกิดความยั่งยืนตามแนวทาง “เศรษฐกิจ 4.0” ที่รัฐบาลได้ตั้งใจไว้